|  |  |  |
| --- | --- | --- |
| **בנק ישראל**  דוברות והסברה כלכלית | C:\Users\u34r\AppData\Local\Microsoft\Windows\INetCache\Content.Word\logo_70.png | ‏ירושלים, ‏כ"ב סיון, תשפ"ה  ‏18 יוני, 2025 |

הודעה לעיתונות:

**הארכה זמנית של משך הזמן לדיווח למאגר נתוני אשראי על פיגורים בתשלומי הלוואות של לקוחות**

**הממונה על שיתוף נתוני אשראי בבנק ישראל הודיע למקורות המידע שהם נותני אשראי המדווחים למאגר כי ניתנת ארכה זמנית לדיווח על פיגורים על הלוואות, כך שבמקום שידווחו על הפיגור לאחר 30 ימים, הם ידווחו עליו לאחר 60 ימים.**

מבצע "עם כלביא" שנפתח מול איראן במסגרת מלחמת חרבות ברזל מטיל נטל כלכלי על רבים מאזרחי המדינה, שצפוי לקבל ביטוי ברישומים הפנימיים אצל נותני האשראי ובנתונים שידווחו למערכת נתוני אשראי. נתונים אלו משמשים נותני אשראי שונים להעריך את הסיכון הכרוך במתן הלוואות ללווים, ובמקרים מסוימים עלולים להשפיע לרעה על דירוגי הלווים, על היכולת שלהם לקבל אשראי ועל תנאי האשראי.

כדי לאפשר לציבור שהות מספקת להסדרת התחייבויותיו מול נותני האשראי, ולמנוע דיווח על פיגורים בתשלומי הלוואות שנבעו מסיבות טכניות שונות, הממונה על שיתוף נתוני אשראי בבנק ישראל [הנחה את מקורות המידע](https://www.creditdata.org.il/publications/directives/) המדווחים למאגר (שהם נותני אשראי) להאריך את משך הזמן הנדרש לפני דיווח על פיגורים בתשלום הלוואות, כך שבמקום לדווח על הפיגור לאחר 30 ימים, הם ידווחו רק לאחר 60 ימים. ההוראה תחול גם על הדיווח החודשי בגין החודשים יוני 2025 עד אוגוסט 2025, לאחר מכן יבחן הממונה האם נדרשת החלטה על חודשי דיווח נוספים.

אנו חוזרים ומבקשים להפנות את תשומת לב הציבור למוצרים שמציעים נותני האשראי במטרה להקל על הלקוחות, על רקע מתווה הסיוע במלחמת "חרבות ברזל" ע"י בנק ישראל. בהקשר זה מוצע ליצור קשר עם נותני האשראי מהם ניטלה הלוואה, ולבחון אפשרויות לדחייה או לפריסת תשלומים, תוך תשומת לב לעלויות שיתכן וכרוכות בכך, וככל שהדבר נדרש לכם.

בהקשר לכך, אנו ממליצים לפעול בתיאום עם נותני האשראי על מנת למנוע, ככל שניתן, מצבים של חריגה ממסגרות אשראי, החזרת צ'קים או פיגור בתשלומים. חריגה או פיגור שלא הוסדרו מראש עלולים לפגוע ביכולת לקבל אשראי בתנאים טובים בעתיד.

מידע נוסף על כל צעדי בנק ישראל ופרטי קשר אפשר למצוא באתר האינטרנט של בנק ישראל:

<https://www.boi.org.il/bank-of-israel/iron-swords/>

<https://www.boi.org.il/roles/supervisionregulation/am_kelavi/#anchor4>

למידע נוסף על מערכת נתוני אשראי ניתן לפנות למוקד פניות הציבור של המערכת בטלפון 6194\* או באתר האינטרנט של המערכת בכתובת: <https://www.creditdata.org.il/>